Rouen

**Rouen** (IPA []; im örtliche Français régional au []) isch e Stadt a dr Seine i dr Normandi, sisch di alti Hauptstadt vo dr Normandi un hüt d Hauptstadt vo dr Region Haute-Normandie un em Department Seine-Maritime. 

2007 het Rouen e Bevölchrig vo 115.000 Ywohner gha; i de Vorstädt wohne 410.000 Mänsche.

D Jeanne d’Arc isch 1431 uf em Place de la vieux Marché z Rouen verbrannt worre.
Rouen isch unter andrem für syni Kathedrale un syni circa 2.000 Fachwerchhüüser bekannt. Rouen isch für e langi Zit eini vo de gröschte un rychschte Städt vo Europa gsi.

## Stadtgschicht
I dr Gegend um Rouen finde sich Spure vonere Bsiidlig wo i s 9. un 6. Johrhundert vor Chrischtus zruggönn. Ab em 5. Johrhundert isch Ackerbau un Viezucht noochgwiise.

Gründet worre isch Rouen vo de Gallier wo d Stadt *Ratumacos* gnännt hen (Gallisch **rotos* (Rad) un **magos* (Märit)). Vo de Römer isch d Stadt *Rotomagus* gnännt worre.

Vo 841 a hen d Wikinger ihri Raubzüg d Seine naa agfange un Rouen plündret. Noochdäm dr französischi Chönig Karl III. de Normanne unter Rollo 911 d Normandi überloo het, isch Rouen d Hauptstadt vum Herzogtum Normandi worre.
Am 16. April 1203 isch dr französchi Chönig Phillippe Auguste i Rouen ymarschiert un het d Normandi dodemit a Frankriich anektiert.

Im Mittelalter het z Rouen eini vo de gröschti jüdischi Gmeinde vo Europa gwohnt; circa 6.000 Jude (öber 20 % vo dr Bevölchrig) hen i Rouen gläbt. 1306 isch d jüdischi Gmeinschaft vum Philippe IV le Bel vertriibe worre.

Im Hunderjährige Chrieg isch Rouen vo de Ängländer bsetzt worre; d Jeanne d’Arc isch am 30. Mai 1431 z Rouen vor Gricht gstellt un drno verbrannt worre. 1449 hen d Franzose d Stadt schliessli zruggerobret.

Am Aafang vo dr Renaissance isch Rouen di zweitgröschti Stadt vo Frankriich nooch Paris gsi. D Fischer vo Rouen sin bi uf Neufundland un s baltische Meer go fische.
Syt de 1530er isch d Bevölchrig vo Rouen durch d Reformation beyflusst worre, aber nüt ganz überträte. Für e Zit lang isch Rouen 1562 ganz vo de Hugenote kontrolliert worre.
Nooch dr Bartholomäusnacht het d Stadt d Hugenote ygsperrt und eso versüecht si zschütze. Dr Pöbel isch aber am 20. September i s Gfängnis ybroche un het d Hugenote ermordet.

Während em Prüüsisch-Französische Chrieg vo 1870 isch Rouen vo April bis Juni 1871 vo de Prüüse bsetzt gsi.

Au im Zweite Wältchrieg isch d Stadt vo de Dütschi bsetzt gsi un während dr Schlacht um d Normandi schwer bschädigt worre. Di berüemti Kathedral isch durch d Bombardments fascht zerstört worre.

## Sproch
Di traditionali Sproch vo Rouen isch s Normännische, e Langues d'oil. De Dialäkt vo dr Gegend um Rouen (s *Cauchois*) stoht scho lycht im Übergang zum Pikardische.

Hüt wird wie im gröschte Deil vo dr Normandi numme no e regionali Umgangssproch gsproche, s *[[Français régional#Normandi|Français régional]]*.

## Sehenswürdichkeite
* s *Musée des beaux-arts* isch s Kunstmuseum vun dr Stadt
* s Musée maritime fluvial et portuaire isch s maritime Museum vun dr Stadt, s handelt vo dr Gschicht vum Hafe un dr Schiffsfahrt.

## Vercheer
S git zwo Metrolinie z Rouen, ihri Längi isch 15,7 km.

## Partnerstädt

Rouen isch e Partnerstadt vo:
* Hannover (Dütschland)
* Norwich (Grossbritannie)
* Ningbo (China)
* Salerno (Italie)
* Wejherowo (Pole)
* Uelzen (Dütschland)

## Ekschterni Syte

* Website vun dr Stadt

## Fuessnote